CELEX: 62017CN0653
Language: mt
Date: 2017-11-21 00:00:00
Title: Kawża C-653/17 P: Appell ippreżentat fil-21 ta’ Novembru 2017 minn VM Vermögens-Management GmbH mis-sentenza mogħtija mill-Qorti Ġenerali (Is-Sitt Awla) fis-7 ta’ Settembru 2017 fil-Kawża T-374/15 – VM Vermögens-Management vs L-Uffiċċju tal-Proprjetà Intellettwali tal-Unjoni Ewropea (EUIPO)

12.3.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 94/3
            
         Appell ippreżentat fil-21 ta’ Novembru 2017 minn VM Vermögens-Management GmbH mis-sentenza mogħtija mill-Qorti Ġenerali (Is-Sitt Awla) fis-7 ta’ Settembru 2017 fil-Kawża T-374/15 – VM Vermögens-Management vs L-Uffiċċju tal-Proprjetà Intellettwali tal-Unjoni Ewropea (EUIPO)
   (Kawża C-653/17 P)
   (2018/C 094/04)
   Lingwa tal-kawża: il-Ġermaniż
   
      Partijiet
   
   
      Appellanti: VM Vermögens-Management GmbH (rappreżentanti: T. Dolde u P. Homann, avukati)
   
      Partijiet oħra fil-proċedura: L-Uffiċċju tal-Proprjetà Intellettwali tal-Unjoni Ewropea, DAT Vermögensmanagement GmbH
   
      Talbiet
   
   L-appellanti titlob li l-Qorti tal-Ġustizzja jogħġobha:
   
               —
            
            
               tannulla s-sentenza tal-Qorti Ġenerali tal-Unjoni Ewropea tas-7 ta’ Settembru 2017 fil-Kawża T-374/15;
            
         
               —
            
            
               tirrinvija l-kawża quddiem il-Qorti Ġenerali tal-Unjoni Ewropea.
            
         
      Aggravji u argumenti prinċipali
   
   L-ewwel aggravju jallega ksur tal-Artikolu 65(2) tar-Regolament dwar it-trade mark tal-Unjoni Ewropea (1), flimkien mad-dritt għal smigħ skont l-Artikolu 47 tal-Karta tad-Drittijiet Fundamentali tal-Unjoni Ewropea u d-dritt għall-proprjetà skont l-Artikolu 17 tal-Karta tad-Drittijiet Fundamentali tal-Unjoni Ewropea. Dan l-aggravju huwa bbażat fuq l-allegazzjoni li l-Qorti Ġenerali ma ħaditx inkunsiderazzjoni l-effett retroattiv tal-emenda fil-lista ta’ servizzi tat-trade mark tal-Unjoni Ewropea “Vermögensmanufaktur” li kienet tirriżulta minn dikjarazzjoni magħmula skont l-Artikolu 28(8) tar-Regolament dwar it-trade mark tal-Unjoni Ewropea u li d-deċiżjoni kkontestata annullat ukoll it-trade mark tal-Unjoni Ewropea għas-servizzi l-ġodda miżjuda, mingħajr ma eżaminat in-natura reġistrabbli tat-trade mark tal-Unjoni Ewropea f’dak ir-rigward. B’hekk, il-Qorti Ġenerali ma kellhiex tiċħad bħala inammissibbli t-talba tal-appellanti intiża sabiex id-deċiżjoni kkontestata tiġi emendata.
   It-tieni aggravju jallega ksur tal-Artikolu 36 tal-Istatut tal-Qorti tal-Ġustizzja, sa fejn il-Qorti Ġenerali ċaħdet bħala inammissibbli b’mod sħiħ it-talba tal-appellanti intiża sabiex id-deċiżjoni kkontestata tiġi emendata, mingħajr ma ddeċidiet dwar il-merti tal-effett retroattiv ta’ emenda fil-lista ta’ servizzi tat-trade mark tal-Unjoni Ewropea “Vermögensmanufaktur” li tirriżulta minn dikjarazzjoni skont l-Artikolu 28(8) tar-Regolament dwar it-trade mark tal-Unjoni Ewropea.
   It-tielet aggravju jallega ksur tal-Artikolu 7(1)(c) tar-Regolament dwar it-trade mark tal-Unjoni Ewropea, sa fejn il-konstatazzjonijiet tal-Qorti Ġenerali fir-rigward tal-karattru deskrittiv kienu bbażati fuq kunsiderazzjonijiet żbaljati dwar il-perċezzjoni tal-pubbliku rilevanti tal-isem “Vermögensmanufaktur” u li ma hemm ebda rabta suffiċjentement diretta u speċifika bejn it-trade mark tal-Unjoni Ewropea u s-servizzi kkontestati kif deskritti li tippermetti lit-trade mark tal-Unjoni Ewropea titqies bħala deskrittiva.
   Ir-raba’ aggravju jallega ksur tal-Artikolu 7(1)(b) tar-Regolament dwar it-trade mark tal-Unjoni Ewropea, sa fejn il-Qorti Ġenerali ġġustifikat in-nuqqas ta’ karattru distintiv tat-trade mark tal-Unjoni Ewropea biss abbażi tal-fatt li “Vermögensmanufaktur” tiġi pperċepita mill-pubbliku rilevanti bħala slogan ta’ tifħir u bħala informazzjoni pubbliċitarja, mingħajr ma spjegat għalfejn it-trade mark tal-Unjoni Ewropea ma setgħetx ukoll fl-istess ħin isservi bħala indikazzjoni ta’ oriġini distintiva.
   Il-ħames aggravju jallega ksur tat-tieni paragrafu tal-Artikolu 75 tar-Regolament dwar it-trade mark tal-Unjoni Ewropea, sa fejn il-Qorti Ġenerali ċaħdet l-argument li kien hemm ksur tad-dritt tas-smigħ għall-unika raġuni li d-dokumenti li kienu ġew ippreżentati tard fil-proċedimenti quddiem l-EUIPO ma kinux ittieħdu inkunsiderazzjoni fl-evalwazzjoni magħmula mill-Bord tal-Appell u li d-deċiżjoni kkontestata ma kinitx ibbażata fuq dawk id-dokumenti, anki jekk mill-proċess jirriżulta b’mod ċar li l-Bord tal-Appell ikkopja d-deċiżjoni tiegħu kelma b’kelma minn dawk il-provi u f’ebda mument ma kkonċeda lill-appellanti l-opportunità li tesprimi ruħha fuq dawk il-provi.
   Is-sitt aggravju jallega ksur tal-Artikolu 76(2) tar-Regolament dwar it-trade mark tal-Unjoni Ewropea, sa fejn id-deċiżjoni kkontestata hija bbażata fuq provi li, fl-ewwel istanza quddiem l-EUIPO, tressqu tard, bir-riżultat li l-Bord tal-Appell, f’kull każ, kellu jqis ukoll lil dawk il-provi bħala ppreżentati tard. Il-Qorti Ġenerali, fis-sentenza appellata, ikkonkludiet b’mod żbaljat f’dan ir-rigward li dawk il-provi ma kinux ittieħdu inkunsiderazzjoni mill-Bord tal-Appell u li dawn ma kellhomx effett konklużiv fuq id-deċiżjoni kkontestata.
   
      (1)  Regolament tal-Kunsill (KE) Nru 207/2009 tas-26 ta’ Frar 2009 dwar it-trade mark tal-Unjoni Ewropea (ĠU 2009 L 78, p. 1).